CELEX: 
Language: mt
Date: 2021-06-28 00:00:00
Title: REGOLAMENT DELEGAT TAL-KUMMISSJONI (UE) .../... li jestendi l-perjodu ta’ referenza tar-Regolament (UE) 2020/1429 tal-Parlament Ewropew u tal-Kunsill tas-7 ta’ Ottubru 2020 li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID-19

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Mill-bidu tal-2020, it-tifqigħa tal-COVID-19 kellha impatt kbir fuq it-trasport bil-ferrovija fl-Unjoni. It-trasport tal-passiġġieri u tal-merkanzija bil-ferrovija naqas minħabba l-limitazzjonijiet fuq il-mobilità u t-tnaqqis konsegwenti fid-domanda għat-trasport. Matul l-ewwel perjodu tal-pandemija, fir-rebbiegħa tal-2020, l-operaturi ferrovjarji waqqfu l-biċċa l-kbira tal-ferroviji internazzjonali tal-passiġġieri. L-għadd ta’ passiġġieri fit-trasport ferrovjarju domestiku naqas matul l-ewwel mewġa tal-pandemija b’sa 90 % meta mqabbel mas-sena preċedenti. Ftit operaturi, b’mod partikolari dawk ġodda, kellhom iwaqqfu l-operazzjonijiet, filwaqt li l-operaturi tat-trasport tal-merkanzija bil-ferrovija rrapportaw tnaqqis qawwi fil-volumi ttrasportati, minħabba li ħafna industriji naqqsu jew saħansitra waqqfu l-produzzjoni tagħhom minħabba l-impatt tal-pandemija. Matul is-sajf tal-2020, id-domanda u l-volumi tat-trasport baqgħu f’livelli baxxi, kemm fir-rigward tat-trasport tal-passiġġieri kif ukoll fir-rigward tat-trasport tal-merkanzija. 
            
            
               It-tieni mewġa tal-pandemija fil-ħarifa tal-2020 obbligat lil ħafna pajjiżi jieħdu aktar miżuri restrittivi fir-rigward tal-mobilità taċ-ċittadini. Uħud minn dawn il-miżuri baqgħu fis-seħħ sal-bidu tal-2021. Filwaqt li xi volumi tat-traffiku wrew xejra pożittiva bejn Jannar 2021 u Marzu 2021, xi oħrajn baqgħu f’livelli mnaqqsa. Barra minn hekk, anke meta l-għadd ta’ km ta’ ferrovija rkupra kważi fil-livelli ta’ qabel il-pandemija, l-għadd ta’ passiġġieri u l-ammont ta’ merkanzija ttrasportata (dan tal-aħħar ferm inqas) għadhom ma laħqux il-livelli tal-2019. Għalhekk, l-impatt tal-pandemija fuq is-settur tat-trasport għadu sinifikanti.
            
            
               Fis-7 ta’ Ottubru 2020, l-UE adottat ir-Regolament (UE) Nru 2020/1429 tal-Parlament Ewropew u tal-Kunsill tas-7 ta’ Ottubru 2020 li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID-19. Skont l-Artikolu 2 tar-Regolament (UE) Nru 2020/1429, l-Istati Membri jistgħu jawtorizzaw lill-maniġers tal-infrastruttura biex inaqqsu, jeżentaw jew jipposponu l-ħlas ta’ imposti għall-pakkett ta’ aċċess minimu, u għall-aċċess għall-infrastruttura li tgħaqqad il-faċilitajiet ta’ servizz, fejn adatt skont it-taqsimiet tas-suq identifikati fid-dikjarazzjonijiet tagħhom dwar in-network. Jenħtieġ li dawn il-miżuri ta’ appoġġ jittieħdu b’mod trasparenti, oġġettiv u mhux diskriminatorju u jirreferu għall-ħlasijiet ta’ imposti li saru jew li se jsiru dovuti matul il-perjodu ta’ referenza stabbilit fl-Artikolu 1 tar-Regolament (mill-1 ta’ Marzu 2020 sal-31 ta’ Diċembru 2020). L-għan tar-Regolament huwa li jippermetti lill-partijiet ikkonċernati ferrovjarji jlaħħqu aħjar mal-konsegwenzi finanzjarji tal-pandemija tal-COVID-19, u li jirrispondu għall-ħtiġijiet urġenti ta’ likwidità tagħhom sakemm jibqgħu jippersistu dawk il-konsegwenzi.
            
            
               Ir-Regolament (UE) 2020/1429 jagħti setgħat delegati lill-Kummissjoni biex testendi l-perjodu ta’ referenza tiegħu. B’mod partikolari, skont l-Artikolu 5(2) tiegħu, il-Kummissjoni tista’ tadotta att delegat li jemenda l-perjodu ta’ referenza speċifikat fl-Artikolu 1 tar-Regolament. Din is-setgħa tingħata meta l-Kummissjoni ssib li t-tnaqqis fil-livell tat-traffiku ferrovjarju meta mqabbel mal-livell fil-perjodu korrispondenti fis-snin preċedenti huwa persistenti u x’aktarx jippersisti u li din is-sitwazzjoni hija r-riżultat tal-impatt tat-tifqigħa tal-COVID-19. Sejbiet ta’ dan it-tip iridu jkunu sostnuti mid-data msemmija fl-Artikolu 5(2). Kwalunkwe att delegat bħal dan jista’ jestendi biss il-perjodu ta’ referenza sa sitt xhur, u l-perjodu ta’ referenza ma jistax jiġi estiż wara l-14 ta’ April 2022. 
            
            
               Wara li kkonkludiet li t-tnaqqis fil-livell tat-traffiku ferrovjarju, bħala riżultat tal-impatt tat-tifqigħa tal-COVID-19, kien persistenti u li din is-sitwazzjoni x’aktarx li kienet se tibqa’ sa nofs l-2021, il-Kummissjoni adottat ir-Regolament Delegat tal-Kummissjoni (UE) 2020/2180 tat-18 ta’ Diċembru 2020 li jestendi l-perjodu ta’ referenza tar-Regolament (UE) 2020/1429 tal-Parlament Ewropew u tal-Kunsill li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID-19 sa Ġunju 2021.
            
            
               2.VALUTAZZJONI TAL-IMPATT TAL-PANDEMIJA TAL-COVID-19 FUQ IT-TRAFFIKU FERROVJARJU
            
            
               Il-Kummissjoni vvalutat id-data (dwar il-volumi ferrovjarji) imsemmija fil-paragrafu 1 tal-Artikolu 5 tar-Regolament (UE) 2020/1429 minn Jannar 2019 sa Marzu 2021, flimkien ma’ data dwar il-volumi tal-passiġġieri u tal-merkanzija magħmula disponibbli mill-Eurostat. 
            
            
               Il-limitazzjonijiet għall-moviment tal-persuni komplew jaffettwaw il-mobilità tal-passiġġieri minn Marzu 2020. Anke jekk l-Istati Membri progressivament neħħew il-limitazzjonijiet fis-sajf tal-2020, huma introduċew miżuri ġodda wara ż-żieda tat-tieni mewġa tal-pandemija fil-ħarifa tal-2020. Fil-bidu ta’ Marzu 2021, ir-restrizzjonijiet minħabba l-pandemija kienu mistennija li jitneħħew kompletament jew parzjalment. Madankollu, dawn reġgħu saru aktar stretti f’ħafna Stati Membri minħabba ż-żieda fit-tielet mewġa tal-pandemija. 
            
            
               B’mod ġenerali, il-pandemija kellha impatt ikbar fuq is-servizzi tal-passiġġieri milli fuq is-servizzi tal-merkanzija, minkejja d-differenzi fost l-Istati Membri. 
            
            
               ·L-għadd ta’ ferroviji tal-passiġġieri li jiċċirkolaw fuq in-network naqas b’6,9 % fuq sena bejn Marzu 2020 u Frar 2021 meta mqabbel mal-istess perjodu tal-2019-2020; b’mod partikolari, l-għadd ta’ ferroviji kummerċjali tal-passiġġieri naqas b’27,9 %. L-għadd ta’ ferroviji tal-passiġġieri operati skont l-obbligi tas-servizz pubbliku (“servizzi tal-passiġġieri tal-OSP”) naqas b’5,5 % matul l-istess perjodu. 
            
            
               ·L-għadd ta’ ferroviji tal-merkanzija li jiċċirkolaw fin-network naqas b’4,9 % bejn Marzu 2020 u Frar 2021 meta mqabbel mal-istess perjodu tal-2019-2020. 
            
            
               ·Fir-rigward tal-impatt tat-tieni mewġa tal-pandemija, l-għadd ta’ ferroviji tal-passiġġieri li jiċċirkolaw fuq in-network naqas b’1,3 % bejn Ottubru 2020 u Frar 2021 meta mqabbel mal-istess perjodu tal-2019-2020; b’mod partikolari, l-għadd ta’ ferroviji kummerċjali tal-passiġġieri naqas b’25,8 %. L-għadd ta’ ferroviji tal-passiġġieri tal-OSP żdied b’1,3 % matul l-istess perjodu. 
            
            
               ·Fir-rigward tal-ferroviji tal-merkanzija, l-għadd tagħhom naqas b’0,2 % bejn Ottubru 2020 u Frar 2021 meta mqabbel mal-istess perjodu tal-2019-2020. 
            
            
               ·Fost it-taqsimiet tal-passiġġieri, il-pandemija kellha effett qawwi u persistenti fuq is-servizzi kummerċjali. Għas-servizzi mogħtija koperti minn kuntratti pubbliċi għal servizzi, id-data dwar it-traffiku espressa f’termini ta’ km ta’ ferrovija tista’ tissottovaluta l-impatt tal-kriżi fuq il-volumi tal-passiġġieri, peress li l-awtorità kompetenti tiddetermina l-frekwenzi tal-vjaġġi bil-ferrovija. L-għadd ta’ passiġġieri fi tmiem l-2020 jibqa’ nofs dawk meta mqabbel ma’ tmiem l-2019, filwaqt li l-km ta’ ferrovija tas-servizzi tal-passiġġieri tal-OSP qed jiżdiedu.
            
            
               ·Is-servizzi tal-passiġġieri espressi f’km ta’ ferrovija naqsu bi 11,4 % bejn Marzu 2020 u Frar 2021 meta mqabbla mal-istess perjodu tal-2019-2020, is-servizzi tal-merkanzija naqsu b’6,1 %. Fir-rigward tal-impatt tat-tieni mewġa tal-pandemija, il-km ta’ ferrovija tal-passiġġieri naqsu b’6,1 % bejn Ottubru 2020 u Frar 2021 meta mqabbla mal-istess perjodu tal-2019-2020, filwaqt li s-servizzi tal-merkanzija żdiedu b’0,6 %.
            
            
               ·Bejn Marzu 2020 u Frar 2021, is-servizzi tal-passiġġieri tal-OSP espressi f’km ta’ ferrovija naqsu b’5,9% meta mqabbla mal-istess perjodu tal-2019-2020, filwaqt li s-servizzi tal-passiġġieri kummerċjali naqsu bi 33,1 %. 
            
            
               ·Fir-rigward tal-impatt tat-tieni mewġa tal-pandemija, bejn Ottubru 2020 u Frar 2021, is-servizzi tal-passiġġieri tal-OSP espressi f’km ta’ ferrovija żdiedu b’0,6 % meta mqabbla mal-istess perjodu tal-2019-2020, is-servizzi tal-passiġġieri kummerċjali naqsu bi 30 %.
            
         
         
            
               Id-data preċedenti tqabbel ix-xejriet tat-traffiku ferrovjarju matul il-perjodu tal-pandemija mal-perjodi korrispondenti qabel il-pandemija. Din hija r-raġuni għaliex, minkejja li kienet disponibbli, id-data għal Marzu 2021 ma kinitx inkluża fl-analiżi (Marzu 2020 huwa l-ewwel xahar fejn il-pandemija bdiet taffettwa l-mobilità tal-passiġġieri ferrovjarji). 
            
            
               Madankollu, id-data li tinkludi Marzu 2021 intużat biex jiġu vvalutati x-xejriet tat-traffiku li kienu mistennija fl-2021. 
            
            
               Id-data tal-maniġers tal-infrastruttura (l-għadd ta’ ferroviji, km ta’ ferrovija) turi b’mod ċar kemm kien notevoli l-impatt tal-pandemija tal-COVID-19 fuq il-provvista tas-servizzi tat-trasport ferrovjarju u kemm kien limitat fiż-żmien u fid-daqs l-irkupru tat-traffiku ferrovjarju matul is-sajf tal-2020, b’mod partikolari għal servizzi tal-passiġġieri kummerċjali.  
            
            
               Id-data trimestrali tal-Eurostat dwar il-kilometri tal-passiġġieri u t-tunnellati-km ttrasportati bil-ferrovija għall-2020 turi l-evoluzzjoni tad-domanda għas-servizzi ferrovjarji tal-passiġġieri u tal-merkanzija. Dawn iċ-ċifri, disponibbli sa Diċembru 2020, juru l-impatt sinifikanti fuq il-volumi matul l-ewwel u t-tieni mewġa tal-pandemija b’mod partikolari għat-taqsima tal-passiġġieri. Barra minn hekk, dawn jinfurmaw dwar il-konsegwenzi possibbli tat-tielet mewġa tal-pandemija fir-rebbiegħa tal-2021: 
            
            
               ·it-traffiku f’termini ta’ kilometri tal-passiġġieri naqas fit-tieni trimestru tal-2020 b’75 % meta mqabbel mat-tieni trimestru tal-2019. Wara rkupru qasir fit-tielet trimestru tas-sena, dan reġa’ naqas fir-raba’ trimestru b’56 % meta mqabbel mar-raba’ trimestru tal-2019; 
            
            
               ·l-għadd ta’ passiġġieri fir-raba’ trimestru tal-2020 tnaqqas bin-nofs meta mqabbel mal-livell fl-istess perjodu fl-2019; 
            
            
               ·it-traffiku f’termini ta’ tunnellati-km naqas bi 15 % fit-tieni trimestru tal-2020 meta mqabbel mat-tieni trimestru tal-2019, iżda mbagħad irkupra billi żdied b’5 % fir-raba’ trimestru tal-2020 meta mqabbel mal-istess trimestru tal-2019; u 
            
            
               ·l-ammont ta’ tunnellati mċaqilqa bil-ferrovija fir-raba’ trimestru tal-2020 żdied bi 3 % meta mqabbel mal-2019. 
            
            
               Meta jitqiesu s-servizzi tal-passiġġieri tal-OSP u tal-passiġġieri kummerċjali għal kull pajjiż, dawn iż-żewġ taqsimiet tal-passiġġieri kellhom impatt differenti minħabba l-pandemija. B’mod partikolari, il-livell tas-servizzi kummerċjali għadu ferm ’il bogħod mil-livelli ta’ qabel il-kriżi.  Meta jitqies l-għadd ta’ ferroviji u l-livell ta’ km ta’ ferrovija, is-servizzi tal-OSP jidhru aktar reżiljenti. Madankollu, l-għadd baxx persistenti ta’ passiġġieri u ta’ kilometri tal-passiġġieri rrapportat mill-Eurostat, jissuġġerixxi li dawn is-servizzi komplew għaddejjin minkejja l-għadd limitat ta’ passiġġieri minħabba l-appoġġ finanzjarju kontinwu mill-awtoritajiet kompetenti. 
            
            
               ·F’xi pajjiżi, is-servizzi tal-passiġġieri kummerċjali waqfu matul l-2020 u għalissa ma reġgħux bdew, b’mod partikolari fejn il-volumi tal-passiġġieri kummerċjali kienu diġà baxxi qabel il-pandemija. 
            
            
               ·Anke fejn is-servizzi kummerċjali kienu aktar reżiljenti, il-livelli tat-traffiku baqgħu aktar baxxi minn qabel il-pandemija u għadhom jheddu s-sopravivenza tal-impriżi ferrovjarji li jipprovduhom.
            
            
               ·Id-data disponibbli turi li minn Marzu 2020, il-pandemija kompliet bl-impatt negattiv tagħha fuq is-settur ferrovjarju, tant saħansitra heddet is-sopravivenza ta’ xi operaturi tat-trasport ferrovjarju.
            
            
               Barra minn hekk, il-pandemija laqtet severament it-taqsima tas-servizzi tal-passiġġieri ta’ veloċità għolja kummerċjali (nazzjonali u internazzjonali). It-tnaqqis rapidu fil-kilometri ta’ ferrovija tal-passiġġieri kummerċjali f’pajjiżi li joffru servizzi ta’ veloċità għolja stabbiliti sew jappoġġa din il-konklużjoni.  
            
            
               Minkejja l-irkupru apparenti tal-fiduċja tal-konsumatur - l-aħħar stima rapida disponibbli tal-indikatur tal-fiduċja tal-konsumatur ta’ kull xahar tal-Kummissjoni, ippubblikata f’April 2021, turi li l-indikatur kompla l-irkupru tiegħu u issa huwa ogħla mill-medja fit-tul tiegħu – l-impatt tal-pandemija tal-COVID-19 fuq l-attivitajiet tat-trasport pubbliku għadu jippersisti. 
            
            
               Wara l-valuri fissi f’Jannar u fi Frar 2021, żieda qawwija f’Marzu ġabet l-ESI (Indikaturi tas-Sentiment Ekonomiku) virtwalment lura għall-medja fit-tul tiegħu fl-UE għall-ewwel darba mit-tifqigħa tal-pandemija fil-kontinent Ewropew. Dawn l-iżviluppi pożittivi jeħtieġ li jitqiesu b’kawtela, peress li parti mill-istħarriġ sottostanti saret fil-bidu ta’ Marzu meta r-restrizzjonijiet minħabba l-pandemija kienu mistennija li jitneħħew kompletament jew parzjalment, qabel ma reġgħu saru aktar stretti f’ħafna Stati Membri aktar tard f’Marzu. Madankollu, meta wieħed iħares lejn l-iżviluppi tas-settur, il-fiduċja tas-servizzi f’Marzu għadha ferm taħt il-medja fit-tul u taħt il-livell ta’ qabel il-pandemija tagħha
                  1
               . 
            
            
               L-ekonomija tal-UE ċkienet b’6,1 %, u l-ekonomija taż-żona tal-euro b’6,6 % fl-2020. L-irkupru fl-ekonomija tal-Ewropa li beda fis-sajf li għadda waqaf fir-raba’ trimestru tal-2020 u fl-ewwel trimestru tal-2021, minħabba l-miżuri tas-saħħa pubblika introdotti biex irażżnu t-tieni mewġa tal-pandemija. L-ekonomiji tal-UE u taż-żona tal-euro huma mistennija jirkupraw b’mod qawwi hekk kif ir-rati tat-tilqim jiżdiedu u r-restrizzjonijiet jiġu llaxkati. Skont it-Tbassir Ekonomiku tar-Rebbiegħa 2021 tal-Kummissjoni Ewropea, l-ekonomija tal-UE se tespandi b’4,2 % fl-2021 u b’4,4 % fl-2022. L-ekonomija taż-żona tal-euro hija mbassra li se tikber b’4,3 % din is-sena u b’4,4 % s-sena d-dieħla. Minkejja l-aġġornament sinifikanti tal-prospetti ta’ tkabbir meta mqabbla mal-previżjoni preċedenti, l-Istati Membri jenħtieġ li jaraw li l-ekonomiji tagħhom jerġgħu lura għal-livelli ta’ qabel il-kriżi biss sal-aħħar tal-2022
                  2
               . 
            
            
               L-Istati Membri użaw miżuri ta’ restrizzjoni tal-mobilità mfassla b'mod aktar speċifiku u inqas qawwija matul it-tieni mewġa meta mqabbla mal-ewwel mewġa. Madankollu, il-miżuri li ttieħdu kellhom impatt negattiv fuq it-traffiku ferrovjarju u l-ekwilibriju finanzjarju tal-impriżi ferrovjarji għadu qed ibati mill-impatt tal-ewwel mewġa tal-pandemija. 
            
            
               It-tifqigħa tat-tieni mewġa tal-pandemija xekklet l-irkupru rapidu tat-traffiku ferrovjarju, b’mod partikolari għas-servizzi ferrovjarji tal-passiġġieri. F’Ottubru u f’Novembru 2020, l-Istati Membri imponew limitazzjonijiet ġodda fuq il-mobilità. L-effetti ta’ titjib tas-sitwazzjoni tas-saħħa pubblika minħabba l-kampanja tat-tilqim x’aktarx li jseħħu biss fil-ħarifa tal-2021. Madankollu, l-għadd ta’ passiġġieri għad irid jagħmel irkupru sħiħ, u għadu f’madwar nofs il-livell ta’ qabel il-pandemija fir-raba’ trimestru tal-2020. B’mod partikolari, għat-traffiku tal-passiġġieri kummerċjali, iż-żmien għall-irkupru għal-livelli ta’ qabel il-pandemija jista’ jkun itwal milli mistenni.
            
            
               Abbażi ta’ dan ta’ hawn fuq, il-Kummissjoni tikkonkludi, l-ewwel nett, li t-tnaqqis fil-livell tat-traffiku ferrovjarju li jirriżulta mill-impatt tal-pandemija tat-tifqigħa għadu jippersisti. It-tieni nett, minkejja t-titjib mistenni fil-kundizzjonijiet tas-saħħa pubblika, il-Kummissjoni tqis li huwa probabbli ħafna li se jkun hemm impatt negattiv persistenti tal-pandemija fuq it-traffiku ferrovjarju u fuq is-sitwazzjoni finanzjarja diffiċli tal-impriżi ferrovjarji tal-anqas sal-aħħar ta’ din is-sena. It-titwil tal-perjodu ta’ applikazzjoni tar-Regolament b’sitt xhur sa tmiem Diċembru 2021 se jinkludi l-obbligu biex il-maniġers tal-infrastruttura ferrovjarja jipprovdu sett ġdid ta’ data. Is-sett il-ġdid ta’ data se jgħin fil-valutazzjoni tas-sitwazzjoni fi tmiem l-2021.
            
            
               Konsegwentement, il-Kummissjoni tipproponi li ttawwal id-durata tal-perjodu ta’ referenza b’sitt xhur, sal-31 ta’ Diċembru 2021.
            
         
         
            
               3.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-Artikolu 6(4) tar-Regolament (UE) Nru 2020/1429, qabel l-adozzjoni ta’ att delegat, il-Kummissjoni għandha tikkonsulta esperti nnominati minn kull Stat Membru skont il-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. Il-Kummissjoni kkonsultat mal-Grupp ta’ esperti dwar is-suq ferrovjarju (GERM) dwar l-abbozz ta’ dan l-att delegat.
            
            
               4.ELEMENTI ĠURIDIĊI TAL-ATT DELEGAT
            
            
               L-Artikolu 1 jemenda “l-perjodu ta’ referenza” li matulu japplikaw ir-regoli temporanji dwar l-impożizzjoni ta’ imposti għall-użu tal-infrastruttura ferrovjarja u d-derogi mill-prinċipji tal-imposti kif stabbiliti fil-Kapitolu IV tad-Direttiva 2012/34/UE. Dan japplika għall-użu tal-infrastruttura ferrovjarja għal servizzi ferrovjarji domestiċi u internazzjonali koperti minn dik id-Direttiva. 
            
            
               Sabiex jiġi evitat riskju ta’ inċertezza legali serja, huwa xieraq li dan ir-Regolament delegat jiġi adottat skont il-proċedura ta’ urġenza speċifikata fl-Artikolu 5(3) tar-Regolament (UE) 2020/1429. Dan ir-Regolament delegat għandu għalhekk jidħol fis-seħħ mingħajr dewmien, fil-jum ta’ wara dak tal-pubblikazzjoni tiegħu f’Il-Ġurnal Uffiċjali, u għandu japplika diment li ma tiġi espressa l-ebda oġġezzjoni. 
            
            
               
            
               REGOLAMENT DELEGAT TAL-KUMMISSJONI (UE) .../...
            
            
               ta’ 28.6.2021
            
            
               li jestendi l-perjodu ta’ referenza tar-Regolament (UE) 2020/1429 tal-Parlament Ewropew u tal-Kunsill tas-7 ta’ Ottubru 2020 li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID-19
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea, 
            
            
               Wara li kkunsidrat ir-Regolament (UE) 2020/1429 tal-Parlament Ewropew u tal-Kunsill tas-7 ta’ Ottubru 2020 li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID‑19
                  3
               , u b’mod partikolari l-Artikolu 5(2) tiegħu, 
            
            
               Billi:
            
            
               (1)Il-pandemija tal-COVID-19 wasslet għal tnaqqis kbir fit-traffiku ferrovjarju minħabba tnaqqis sinifikanti fid-domanda u l-miżuri diretti meħuda mill-Istati Membri biex irażżnu l-pandemija. 
            
            
               (2)Dawk iċ-ċirkostanzi huma lil hinn mill-kontroll tal-impriżi ferrovjarji, li kontinwament kellhom jiffaċċjaw problemi konsiderevoli ta’ likwidità, telf kbir u f’xi każijiet, qed jirriskjaw l-insolvenza.  
            
            
               (3)Sabiex ikunu jistgħu jiġġieldu l-effetti ekonomiċi negattivi tal-pandemija tal-COVID-19 u jappoġġaw lill-impriżi ferrovjarji, ir-Regolament (UE) 2020/1429 jippermetti lill-Istati Membri jawtorizzaw lill-maniġers tal-infrastruttura biex inaqqsu, jirrinunzjaw jew jiddifferixxu l-imposti għall-aċċess għall-infrastruttura ferrovjarja. Dik il-possibbiltà kienet ingħatat mill-1 ta’ Marzu 2020 sal-31 ta’ Diċembru 2020 u ġiet estiża mir-Regolament Delegat tal-Kummissjoni (UE) 2020/2180
                  4
                sat-30 ta’ Ġunju 2021 (“il-perjodu ta’ referenza”).
            
            
               (4)Il-limitazzjonijiet imposti fuq il-mobilità matul il-perjodu tal-pandemija kellhom impatt sinifikanti fuq l-użu tas-servizzi ferrovjarji tal-passiġġieri. Is-servizzi tal-merkanzija bil-ferrovija ntlaqtu wkoll iżda b’mod aktar limitat. Abbażi tad-data pprovduta mill-maniġers tal-infrastruttura ferrovjarja tal-Unjoni, il-pandemija laqtet aktar ħażin lit-taqsima tas-servizz tal-passiġġieri u, b’mod partikolari t-taqsima tas-servizz tal-passiġġieri kummerċjali, bi tnaqqis sinifikanti fl-offerta tagħha madwar l-Istati Membri kollha, li għadu ma ġiex lura għal-livelli tal-2019 tagħha. Bejn Marzu 2020 u Frar 2021, is-servizzi tal-passiġġieri espressi f’km ta’ ferrovija naqsu bi 11,5 % meta mqabbla mal-istess perjodu tal-2019-2020, filwaqt li s-servizzi tal-merkanzija naqsu b’6,1 %. Bejn Marzu 2020 u Frar 2021, is-servizzi tal-passiġġieri taħt l-obbligi tas-servizz pubbliku espressi f’km ta’ ferrovija naqsu b’5,9 % meta mqabbla mal-istess perjodu tal-2019-2020, filwaqt li s-servizzi tal-passiġġieri kummerċjali naqsu bi 33,1 %. Fir-raba’ trimestru tal-2020, it-traffiku tal-passiġġieri f’kilometri tal-passiġġieri naqas b’56 % u l-għadd ta’ passiġġieri naqas bin-nofs meta mqabbel mal-istess perjodu fl-2019. Dik ix-xejra jista’ jkollha impatt sinifikanti fuq il-kompetizzjoni fis-swieq ferrovjarji tal-passiġġieri, ir-realizzazzjoni ta’ żona ferrovjarja Ewropea tassew unika u, fl-aħħar mill-aħħar, it-tranżizzjoni lejn settur tat-trasport aktar sostenibbli b’aktar persuni u merkanzija jiċċaqilqu bil-ferrovija. It-traffiku tal-merkanzija f’tunnellati-km żdied b’5 % fir-raba’ trimestru tal-2020 meta mqabbel mal-2019 u l-ammont ta’ tunnellati mċaqilqa bil-ferrovija żdied bi 3 %. 
            
            
               (5)Id-data tal-Organizzazzjoni Dinjija tas-Saħħa turi li l-għadd ta’ każijiet irreġistrati ta’ kuljum tal-COVID-19 fl-Ewropa għadu għoli ħafna peress li l-każijiet irrapportati fid-9 ta’ Mejju 2021 kienu fil-livell ta’ 107 253 f’dak il-jum biss. 
            
            
               (6)Fl-aħħar ta’ April 2021, iċ-Ċentru Ewropew għall-Kontroll tal-Mard enfasizza li “L-Ewropa tinsab f’mument kritiku fil-ġlieda tagħha kontra l-COVID-19. Ħafna pajjiżi bħalissa qed jillaxkaw ir-restrizzjonijiet, xi wħud fi sfond ta’ għadd dejjem akbar ta’ każijiet u b’varjanti ġodda li qed jitfaċċaw, filwaqt li għadhom qed iniedu programmi nazzjonali ta’ tilqim.”
            
         
         
            
               (7)It-tnaqqis fil-livell tat-traffiku ferrovjarju meta mqabbel mal-livell fil-perjodu korrispondenti fis-snin preċedenti għadu jippersisti u x’aktarx li jkompli tal-inqas sal-konklużjoni tal-proċess tat-tilqim. Li din is-sitwazzjoni hija r-riżultat tal-impatt tat-tifqigħa tal-COVID-19.
            
            
               (8)Għalhekk, huwa meħtieġ li l-perjodu ta’ referenza stabbilit fl-Artikolu 1 tar-Regolament (UE) 2020/1429 jiġi estiż sal-aħħar ta’ Diċembru 2021. 
            
            
               (9)Kieku l-Parlament Ewropew u l-Kunsill kellhom jiskrutinizzaw dan ir-Regolament għall-perjodu sħiħ ta’ oġġezzjoni previst fl-Artikolu 6(6) tar-Regolament (UE) 2020/1429, dan ir-Regolament jidħol fis-seħħ biss wara t-tmiem tal-perjodu ta’ referenza attwalment previst fl-Artikolu 1 tar-Regolament (UE) 2020/1429. Sabiex tiġi evitata l-inċertezza legali, jenħtieġ li dan ir-Regolament jiġi adottat skont il-proċedura ta’ urġenza prevista fl-Artikolu 7 tar-Regolament (UE) 2020/1429, u jenħtieġ li jidħol fis-seħħ bħala kwistjoni ta’ urġenza fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea, 
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Artikolu 1 tar-Regolament (UE) 2020/1429 huwa sostitwit b’dan li ġej:
            
            
               “Artikolu 1
            
            
               Dan ir-Regolament jistabbilixxi regoli temporanji dwar l-impożizzjoni ta’ imposti għall-użu ta’ infrastruttura ferrovjarja kif stabbilit fil-Kapitolu IV tad-Direttiva 2012/34/UE. Dan japplika għall-użu tal-infrastrutturi ferrovjarji għal servizzi ferrovjarji domestiċi u internazzjonali koperti minn dik id-Direttiva, matul il-perjodu mill-1 ta’ Marzu 2020 sal-31 ta’ Diċembru 2021 (‘il-perjodu ta’ referenza’)”.
            
            
               Artikolu 2
            
            
               Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 28.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators.
                   1st Quarter 2021 (europa.eu)
                   
               
               
                  
                     (2)
                  
                        Il-links għat-Tbassir Ekonomiku tar-Rebbiegħa 2021 huma disponibbli hawnhekk: 
                  It-Tbassir Ekonomiku tar-Rebbiegħa 2021:
                  
                  Immiddu jdejna (europa.eu)
                   
               
               
                  
                     (3)
                  
                        ĠU L 333, 12.10.2020, p. 1. 
               
               
                  
                     (4)
                  
                        Ir-Regolament Delegat tal-Kummissjoni (UE) 2020/2180 tat-18 ta’ Diċembru 2020 li jestendi l-perjodu ta’ referenza tar-Regolament (UE) 2020/1429 tal-Parlament Ewropew u tal-Kunsill li jistabbilixxi miżuri għal suq ferrovjarju sostenibbli fid-dawl tat-tifqigħa tal-COVID-19 (ĠU L 433, 22.12.2020, p. 37).